R  O  M  Â  N  I  A

PRIMARIA  COMUNEI    VALCANI___
Judetul Timiş,Valcani nr.222

telefon: 0256/385205 Fax 0256-385454 email: primaria_valcani@yahoo.com

PROIECT DE HOTĂRÂRE

nr.......din...........

privind aprobarea Statutului Comunei Valcani, județul Timiș


Consiliul Local al Comunei Valcani, întrunit în ședință ordinară din data de ............,
  Având în vedere:

-Expunerea de motive nr................a doamnei viceprimar, Galu Adina-Aureliana,
- Raportul comisiilor de specialitate

În conformitate cu prevederile Ordonanței de Guvern nr. 53/2002 privind Statutul –cadru al unităţii administrativ-teritoriale, cu modificările șiu completările ulterioare, aprobată prin Legea nr. 96/2003.
 În temeiul dispozițiilor art.36 alin. (1),  alin. (2) lit. a) coroborat cu alin. (3) lit. a), art. 45 alin (1) şi art. 115 alin. 1 lit. b din Legea nr.215/2001, privind administraţia publică locală, republicată 
H O T Ă R Ă Ș T E:
     Art. 1 Se aprobă Statutul Comunei Valcani,  conform anexei nr. 1, care face parte integrantă din prezenta hotărâre.

  Art. 2    Prezenta hotărâre se comunică:

· Instituției Prefectului Timiș

· Primarului comunei Valcani

· Aducerea la cunostintă publică

                        Prezenta hotarare s-a luat cu ….. voturi pentru din …… consilieri prezenti

           PRESEDINTE DE SEDINTA


              AVIZAT                                                   

CONSILIER

                                               SECRETAR


   
PETRAȘCU Mihai
R  O  M  Â  N  I  A

PRIMARIA  COMUNEI    VALCANI___
Judetul Timiş,Valcani nr.222

telefon: 0256/385205 Fax 0256-385454 email: primaria_valcani@yahoo.com


Nr de  înreg……….
Expunere de motive 

privind aprobarea statutului  Comunei Valcani
Prin Ordonanţa Guvernului nr. 53/2002 privind Statutul-Cadru al unităţilor administrativ teritoriale, cu modificările si completările ulterioare şi aprobată prin Legea nr. 96/2003, se stabileşte Statutul-Cadru al unităţilor administrativ teritoriale. Unităţile cărora li se aplică acest statut sunt comunele, orasele, municipiile si judeţele. Conform art. 20 din OG nr.53/2002, fiecare unitate administrativ-teritoriala îşi aprobă propriul Statut Comuna Valcani.

Ca urmare a recomandării primite de serviciul de auditori interni, în timpul  acţiunii de îndrumare şi control efectuată, este necesar ca în  şedinţa Consiliului Local Valcani, să fie supus aprobării proiectul privind aprobarea Statutului comunei Valcani. 
La elaborarea proiectului de hotărâre privind aprobarea Statutului comunei Valcani, s-a ţinut cont de legislaţia în vigoare, respectiv : 

-Legea nr. 215/2001 a administraţiei publice locale republicată, cu modificările si completările ulterioare; 

-O.G. nr. 53/2002 -Statutul-Cadru al unităţilor administrativ teritoriale, aprobată prin Legea nr. 96/2003; 
Proiectul de hotărâre privind aprobarea Statutului comunei Valcani a fost structurat tinând cont de modelul Statutului-cadru Ordonanţa Guvernului nr. 53/2002 cu modificările si completările ulterioare. 

Având in vedere cele expuse mai sus, propun un proiect de hotărâre, solicitând consiliului local adoptarea acestuia


Întocmit
                                                                          Viceprimar

Galu Adina-Aureliana

R  O  M  Â  N  I  A

PRIMARIA  COMUNEI    VALCANI___
Judetul Timiş,Valcani nr.222

telefon: 0256/385205 Fax 0256-385454 email: primaria_valcani@yahoo.com

   Anexa 1 la HCL………………
STATUTUL  COMUNEI  VALCANI
 I.  DISPOZITII GENERALE

Art. 1 (1)  În conformitate cu prevederile art. 38, alin.(2), litera „b" din Legea administraţiei publice locale nr. 215/2001, cu modificările şi completările ulterioare şi a Ordonanţei Guvernului nr. 53/2002 privind Statutul-cadru al unităţii administrativ-teritoriale, aprobată prin Legea nr. 96/2003, Consiliul local al comunei Valcani, elaborează şi aprobă Statutul propriu al comunei Valcani.
(2) Comuna Valcani, ca unitate administrativ-teritorială a judetului Timiș, este persoana juridică de drept public cu deplină capacitate juridică, care posedă un patrimoniu şi are iniţiativa în tot ceea ce priveşte administrarea intereselor publice locale, exercitându-şi autoritatea, în condiţiile legii pe teritoriul delimitat prin lege.
(3) Comuna Valcani poate intra în raporturi juridice cu alte autorităţi sau instituţii publice, cu persoane juridice române sau străine, indiferent de natura acestora, precum şi cu persoane fizice, în condiţiile legii
Art.2. (1) Organizarea, functionarea, competentele si atributiile, precum si gestionarea resurselor care, potrivit legii, apartin comunei Valcani, judetul Timiș, se supun principiilor autonomiei locale, descentralizarii serviciilor publice, eligibilitatii autoritatilor administratiei publice locale, legalitatii si consultarii cetatenilor in solutionarea problemelor locale de interes deosebit.

(2) Aplicarea principiilor prevazute la alin.(1) nu pot aduce  atingere caracterului de stat national, unitar si indivizibil al Romaniei.
Art.3. (1) Prin autonomie locala se intelege dreptul si capacitatea efectiva a autoritatilor administratiei publice locale de a solutiona si de a gestiona, in numele si in interesul colectivitatilor publice locale pe care le reprezinta, treburile publice in conditiile legii.

(2) Acest drept se exercita de catre Consiliul local Valcani si primarul comunei alesi prin vot universal, egal, direct, secret si liber exprimat.

Art.4. (1) Competentele si atributiile autoritatilor administratiei publice locale se stabilesc numai prin lege.

.



 (2) Autonomia locala confera autoritatilor administratiei publice locale dreptul ca, in limitele legii, sa aiba initiative in toate domeniile, cu exceptia celor care sunt date in mod expres in competenta altor autoritati publice.
(3) In relatiile dintre autoritatile administratiei publice locale si Consiliul Judetean Timiș, pe de o parte, precum si intre Consiliul local Valcani si primarul comunei, pe de alta parte, nu exista raporturi de subordonare.

Art.5. (1) Comuna Valcani este localitatea comună a tuturor cetăţenilor săi, fără deosebire de rasă, de naţionalitate, de origine etnică, de limbă, de religie, de sex, de opinie, de apartenenţa politică, de avere, de origine socială, de locul naşterii sau de satul în care locuiesc.

(2) Pe teritoriul comunei Valcani îşi poate stabili domiciliul sau reşedinţa orice persoană sau familie care îndeplineşte condiţiile prevăzute de Constituţia României şi de legile ţării.

(3) Calitatea de cetăţean al comunei Valcani se dobândeşte, se păstrează sau se pierde în condiţiile prevăzute de legislaţia în vigoare.

(4)  Autorităţile publice locale îşi exercită exercită atribuţiile legale privind evidenţa populaţiei, starea civilă, autoritatea tutelară prin compartimentele de specialitate, care se află în subordinea secretarului comunei.

(5) Autorităţile publice locale sprijină menţinerea şi întărirea legăturilor comunităţii cu toţii fii ei care trăiesc şi muncesc în alte localităţi din ţară sau din străinătate şi care contribuie la promovarea valorilor locale şi naţionale, la integrarea europeană şi la schimbul internaţional de valori.
II. ÎNTINDEREA ȘI DELIMITAREA TERITORIULUI COMUNEI VALCANI
Art.6. (1)  Delimitarea teritoriului Comunei Valcani, a fost stabilit prin  evidenţa proprietăţilor şi a folosinţei terenurilor, cadastrul general şi celelalte documente sau forme de evidenţă stabilite prin lege, întocmite prin grija compartimentelor din cadrul primăriei şi aprobate de către autoriţăţile publice locale potrivit competenţelor legale.
 (2) Comuna Valcani face parte din judetul Timiș si se intinde pe suprafata de 6242,38  ha. Intravilanul comunei Valcani este de 305 ha, iar extravilanul comunei este de 5938,38 ha. Comuna Valcani se afla asezata in partea de vest a judetului Timiș, pe Valea Arancăi. 

 (3) Comuna Valcani se învecinează în nord și vest cu comuna Dudeștii Vechi, în sud-est cu comuna Teremia Mare, iar la vest și sud-vest se află granița cu Serbia. In anexa 1 este prezentată harta poziției geografice a comunei Valcani.

III. EVOLUȚIA ISTORICĂ
Art. 7 Prima atestare documentară a localității Valcani datează din anul 1256 când este menționată cu denumirea de villa Kywolkan, Kyuolkan, Weghwolkan sau Weguolka. Din anul 1334 figurează în documente parohia catolică a localității Wolkan. În anul 1438 este consemnat „sălașul Walkanzallas”, care era locuit de triburi de pecenegi (cumani), rămași pe acele locuri încă din vremea regelui maghiar Ladislau Cumanul. În anul 1529 așezarea este pustiită de turci, însă localitatea este atestată ca locuită până în anul 1655. 

În secolul al XVII-lea, Valcani este proprietatea casei nobiliare de Csanád.
În 1736 localitatea este împărțită în două, o parte este cedată în vederea colonizării cu populație românească din Ardeal, Caraș și Severin, iar o parte este arendată. Până în anul 1848 domeniul Valcani aparține familiei Batthyány, anul 1848 fiind și cel în care în timpul revoluției au fost executați șase localnici în locul numit „Vâna Spânzuraților”, iar din anul 1850 localitatea aparține baronului Georg Simeon von Sina, din neam de aromâni. 
Devine e unitate administrativă de sine stătătoare în anul 1877. Până în anul 1919 a făcut parte din plasa Sânnicolau Mare, comitatul Torontal. Între anii 1920-1949 este comună în plasa Sânnicolau Mare, județul Timiș – Torontal, având secretariat comunal propriu, fără alte sate componente conform Monitorului Oficial nr. 248 din 22 octombrie 1932, cu modificările făcute până în 15 martie 1936 întocmit cu nr. 7049/1936 de către Prefectura Județului Timiș – Torontal (dosar nr. 8/1932), tabloului cu împărțirea administrativă în vigoare la 1 octombrie 1946 întocmit de Prefectura județului Timiș – Torontal,  conform ordinului circular nr. 18714/1946, dar și în situația cuprinzând structura și denumirea unităților administrativ – teritoriale întocmită de către Prefectura județului Timiș – Torontal la data de 15 noiembrie 1949.
Din anul 1950, odată cu aplicarea legii de raionare și regionalizare administrativ – teritorială a României, Decretul nr. 259/1950 se înființează Comitetul Provizoriu al Comunei Valcani în cadrul raionului Sânnicolau Mare – Regiunea Timișoara, iar prin decretul nr. 331/19.09.1952 raionul Sânnicolau Mare este arondat Regiunii Arad. 
În baza Legii nr. 3 din 24 decembrie 1960, se formează Regiunea Banat, raionului Sânnicolau Mare și comunele din cadrul său fiind arondate Regiunii Banat. 
În anul 1968, după aplicarea noii legii de împărțire administrativ – teritorială nr. 2/1968 când sunt desființate raioanele și regiunile și se înființează județul Timiș, se desființează comuna Valcani, aceasta devenind sat component al comunei Dudeștii Vechi din județul Timiș, alături de satele Dudeștii Vechi – reședință de comună, Colonia Bulgară și Cheglevici.
În baza Legii nr. 67/2005 se reînființează comuna Valcani, prin desprinderea de comuna Dudeștii Vechi.
   IV. DATE DEMOGRAFICE
Art. 8 (1) La începutul secolului al XX-lea localitatea număra 720 case, respectiv 4829 locuitori. Potrivit ultimelor date de la recensamantul populatiei si locuintelor din 2011, populatia comunei Valcani  a fost de 1365 persoane, din care 674 bărbați și 691 femei.  Majoritatea populației o reprezintă românii, doar 2,5 % sunt alte minorități, precum maghiari, rromi, bulgari. 
(2) Conform datelor statistice, comuna Valcani a înregistrat o ușoară creștere în ceea ce privește populația în perioada 2011-2016.

                (Sursa: http://statistici.insse.ro/shop/)
V. AUTORITĂȚILE ADMINISTRAȚIEI PUBLICE LOCALE
Art. 9 (1) Comuna Valcani are in componenta un sat, Valcani, acesta fiind și localitatea de reședință.
(2) Autorităţile administraţiei publice prin care se realizează autonomia locală în Comuna Valcani, sunt Consiliul Local ca autoritate deliberativă şi Primarul, ca autoritate executivă. 
(3) Consiliul local este compus din consilieri alesi prin vot universal, egal, direct, secret si liber exprimat in conditiile stabilite de legea privind alegerile locale
(4) Consiliul local şi primarul funcţionează ca autorităţi ale administraţiei publice locale şi rezolvă treburile publice din comuna Valcani, în condiţiile legii.
(5) Sediul Consiliului Local și al Primăriei Comunei Valcani este localitatea Valcani, nr. 222.
(6) Autoritatea Consiliului local si a primarului comunei Valcani se  exercita numai pe teritoriul comunei Valcani.
(7) Actele autorităţilor publice locale (hotărârile consiliului local şi dispoziţiile primarului) care se emit în exercitarea atribuţiilor, competenţelor şi responsabilităţilor pe care le au la nivelul unităţii administrativ–teritoriale trebuie să respecte Constituţia Romăniei şi legile ţării.
(8) Locuitorii comunei Valcani se supun legislatiei in vigoare a Romaiei, precum si actelor si documentelor cu caracter normativ, emise sau adoptate de autoritatile publice locale, respectiv hotararilor  consiliului local Valcani si dispozitiilor primarului
     (9) Autorităţile publice locale sprijină menţinerea şi întărirea legăturilor comunităţii cu toţii fii ei care trăiesc şi muncesc în alte localităţi din ţară sau din străinătate şi care contribuie la promovarea valorilor locale şi naţionale, la integrarea europeană şi la schimbul internaţional de valori.
VI. ECONOMIA  LOCALĂ
Art. 10  (1) Căile de comunicație care străbat comuna Valcani sunt: rutiere și feroviare
 (2) Comuna Valcani e strabatuta de DN 59F, pe o lungime de 2,26 km, acesta asigurândlegătura între orasul Sânnicolaul Mare și  granița cu Serbia. Localitatea e strabatuta de o retea de drumuri de interes local in lungime de 17,11 km apartinand domeniului public al comunei. Între Comuna Valcani se comuna Beba Veche legătura de face printr-un drum comunal, care pe teritoriul UAT Valcani, are 7,49 km.
 (3) Comuna Valcani este deservită de calea ferată Valcani-Sânnicolau Mare și dispune și de o  haltă de cale ferata.
Art. 11  (1)  In comuna Valcani functioneaza Școala Gimnazială Valcani, (clasa pregătitoare-clasa a VIII-a) cu structură Grădinița PN Valcani, activitatea didactică desfășurându-se în trei clădiri aflate în domeniul public al Comunei Valcani. 

(2) Serviciile medicale sunt asiguratede către  cabinetul medical și  o farmacie umană.

(3) Alte servicii pentru deservirea populației sunt asigurate prin: o agenție poștală,  un post de politie, un camin cultural, o bibliotecă comunala,  un cabinet veterinar, patru magazine comerciale, patru biserici (ortodoxă, catolică, baptistă și penticostală), trei cimitire ortodoxe, un cimitir catolic, un cimitir reformat.
(4) Pentru susținerea activităților sportive, o sală de sport, un teren de sport și un teren sintetic.
 Art. 12 (1) Autorităţile administraţiei publice locale încurajează şi susţin, prin măsuri ce ţin de competenţa lor, dezvoltarea şi modernizarea agriculturii, a zootehniei, a serviciilor şi comerţului, a tuturor activităţilor economice care aduc beneficii familiilor, agenţilor economici şi comunităţii. Ele asigură egalitate de şanse, tratament nediscriminatoriu pentru toţi întreprinzătorii care îndeplinesc condiţiile legale si normele U.E. de a investi şi a desfăşura activităţi economice în comuna Valcani..
(2)  Preocuparea locuitorilor este, inca din cele mai vechi timpuri, agricultura, respectiv cultura plantelor, îndeosebi cereale și cresterea animalelor. Aceste preocupari au constituit baza veniturilor materiale ale locuitorilor dar, odata cu dezvoltarea industriei, o mare parte a populatiei active a fost ocupată în activități neagricole, în fabricile din orașul Sânnicolaul Mare.
(3) Pe raza comunei Valcani isi desfasoara activitatea un numar de 15 unități economice: 3 unități economice agricole, 3 întrerpinderi individuale cu profil agricol și nouă cu profileconomic diversificat.  Prezenta acestora a facut ca o parte a locuitorilor sa fie angajati cu contracte de munca.

VII. SERVICIILE PUBLICE LOCALE
Art. 13 (1) Serviciile publice locale reprezintă acele activităţi şi prestaţii pe care autorităţile publice locale sau instituţiile publice de interes local le desfăşoară sau le oferă cetăţenilor în scopul satisfacerii nevoilor lor. Principalele servicii necesare a fi prestate la nivelul comunei Valcani sunt cele prevăzute de art.36 alin.2 din Legea administraţiei publice locale.

(2) Pentru prestarea serviciilor care nu intră în sfera de competenţă a instituţiilor publice specializate a consiliului local din comuna Valcani are obligaţia de a stabili prestarea acestora în sarcina compartimentelor specializate ale primăriei sau de a înfiinţa servicii publice de sine stătătoare.

(3) Înfiinţarea, organizarea, funcţionarea, gestionarea şi finanţarea serviciilor de utilitate publică locală se reglementează prin hotărâri ale consiliului local, cu respectarea legislaţiei în vigoare.

(4) Baza tehnico-materială necesară pentru realizarea serviciilor publice şi a celor de utilitate publică este asigurată, inventariată, gestionată şi utilizată în mod corespunzător prin grija viceprimarului, care răspunde de integritatea bunurilor din domeniul public şi privat al comunei Valcani, în condiţiile legii.

(5) Agenţii economici, instituţiile şi cetăţenii din comuna Valcani sunt consultaţi de către autorităţile publice locale în legătură cu actele de autoritate ce urmează a fi adoptate pe linia înfiinţării, gestionării, funcţionării şi finanţării instituţiilor şi serviciilor publice de interes local pe care au obligaţia de a le respecta şi aplica în funcţie de nevoile şi condiţiile specifice.        
(6) În subordinea Consiliului Local Valcani, se află Serviciul Public de Alimentare cu Apă și Canalizare, prin care se asigură distribuția apei potabile către locuitorii comunei. Lungimea rețelei de alimentare cu apă este de cca 18 km, toate cele 520 de gospodării find racordate la rețeaua de alimentare cu apă.
(7) În subordinea Consiliului Local Valcani, și sub conducerea primarului Comunei Valcani, funcționează Serviciul Voluntar pentru Situații de Urgență.
 VIII.  PATRIMONIUL PUBLIC ȘI PRIVAT AL COMUNEI VALCANI
Art. 14 (1) Potrivit Legii Administratiei Publice Locale nr. 215/2001, patrimoniul comunei e alcatuit din bunurile mobile si imobile aflate in proprietatea publica si in proprietatea privata ale acesteia, precum si obligatiile cu caracter patrimonial.

 (2) Bunurile care apartin comunei sunt supuse inventarierii anuale.

 (3) Inventarul bunurilor unitatilor administrativ-teritoriale se constituie   intr-o anexa la statut, care se actualizeaza annual                 . 

 (4) Prin protocolul de predare-primire  nr. 279 din 19.09.2005,  încheiat între Comuna Dudeștii Vechi și Comuna Valcani, a fost predat  patrimoniul public al comunei  Valcani. Ulterior acesta a fost aprobat prin urmatoarele documente:
•
HOTARAREA de GUVERN NR. 849 pentru modificarea si completarea Hotararii Guvernului nr. 977/2002 privind atestarea domeniului public al judetului Timis, precum si al municipiilor, oraselor si comunelor din judetul Timis si a Hotararii Guvernului nr. 1.016/2005 pentru modificarea si completarea  Hotararii Guvernului nr. 977/2002 privind atestarea domeniului  public al judetului Timis, precum si al municipiilor, oraselor si comunelor din judetul Timis ”Art. III - Se atesta apartenenta la domeniul public al comunei Valcani, judetul Timis, infiintata prin Legea nr. 67/2005 pentru infiintarea unor comune, a bunurilor cuprinse in anexa nr. 34 la prezenta hotarare, care devine anexa nr. 24 la Hotararea Guvernului nr.  1.016/2005”

•
HCL nr 27 din 13.04.2017, HCL 17 din 03.03.2016 și HCL 17 din 09.03.2014 privind aprobarea rezultatului inventarierii bunurilor care aparțin patrimoniului Comunei Valcani.

(5) Domeniul privat al comunei Valcani este alcatuit din bunuri mobile si imobile, altele decat cele din domeniul public, intrate in proprietate prin modalitati prevazute de lege. Bunurile ce fac parte din domeniul privat sunt supuse dispozitiilor de drept comun, daca prin lege nu se prevede altfel.  

 (6) Donatiile si legatele cu sarcini pot fi acceptate numai cu aprobarea consiliului local.
      (7) Cresterea sau diminuarea patrimoniului va fi temeinic justificata pentru fiecare caz, 

in note explicative anexate la inventar. 
      (8) Consiliul local hotaraste la cumpararea de bunuri, in functie de alocatia bugetara si in conditiile legiii.
      (9) Vanzarea, concesionarea si inchirierea se fac prin licitatie publica, potrivit prevederilor legale.
(10) Hotărârile pe care consiliul local le ia cu privire la administrarea sau operaţiunile privind bunurile care alcătuiesc domeniul public sau privat al comunei se adoptă cu votul a două treimi din numărul consilierilor în funcţie.

Art. 15 (1) Fiecare persoană fizică sau juridică este obligată să-şi declare şi să probeze proprietăţile pe care le deţine pe raza comunei Valcani pentru a fi inregistrate în evidenţele fiscale şi agricole ale primăriei. Orice modificare survenită cu privire la regimul juridic al proprietăţilor va fi, de asemenea, adusă la cunoştinţă şi probată cu acte, compartimentelor de specialitate ale administraţiei publice locale pentru a fi operate corespunzător. Proprietaţile deţinute în alte unităţi administrativ teritoriale se declară la primăriile respective, asupra acestora fiind informată şi primăria locală.
(2)  În comuna Valcani proprietatea privată dobândită licit este garantată şi ocrotită în mod egal de lege, indiferent de titular. Caracterul licit al dobândirii dreptului de proprietate asupra terenurilor şi altor imobile în condiţiile aplicării eronate a legilor proprietăţii poate fi constatat numai de către instanţa de judecată sau, după caz, de către autoritatea care a emis actul de proprietate în cauză.

IX PARTIDELE POLITICE

Art. 16 (1) Comunitatea locală este organizată pe principiul constituţional al pluralismului, care reprezintă condiţia de bază şi garanţia economiei de piaţă, a democraţiei sociale şi politice, a libertăţii membrilor săi.
(2) Organizaţiile locale ale partidelor politice îşi desfăşoară activitatea în conformitate cu legislaţia în vigoare contribuind la definirea şi exprimarea voinţei politice a cetăţenilor şi la împlinirea aspiraţiilor şi idealurilor acestora, cu respectarea suveranităţii naţionale, a integrităţii teritoriale, a ordinii de drept, a principiilor democraţiei şi ale autonomiei locale.
   (3)  Partidele politice care isi desfasoara activitatea in comuna Valcani:

- Partidul National Liberal (P.N.L.)
- Partidul Social Democrat (P.S.D.)

 -Partidul Ecologist Român (PER)

- Uniunea Națională pentru Progresul României (U.N.P.R).
- Partidul Alinața Liberalilor și Democraților (ALDE)

- Partidul Puterii Umaniste (P.U.R.)

(4) Numarul membrilor consiliului local se stabileste prin ordinul prefectului, conform Legii Administratiei Publice Locale nr. 215/2001, republicata, cu modificarile si completarile ulterioare. Consiliul local al comunei Valcani este format din 9 consilieri, cu următoarea apartenență politică: 5 consilieri apartinand P.S.D., 2 consilieri PNL, 1 consilier apartinand P.E.R. si unul apartinand UNPR. 
X.  RANGUL UNITĂȚII ADMINISTRATIV TERITORIALE
Art. 17 Potrivit prevederilor Legii 351/2001 privind aprobarea planului de amenajare a teritoriului national-sectiunea a IV-a “Reteaua de localitati”, comuna Valcani este localitate de gradul 4.

XI. ACORDAREA DE TITLURI ȘI CERTIFICATE
Art.18. Persoanele nascute in comuna vor primi la implinirea varstei de 18 ani titlul si certificatul de fiu/fiica a comunei in cadrul unei festivitati ce va fi organizata prin grija primarului comunei.
Art.19  (1) Se poate acorda titlul de cetatean de onoare unor persoane fizice romane sau straine, cu merite deosebite pe plan economic, politic, social, cultural sau altor persoane importante reprezentative pentru comuna Valcani.

(2) Titlul de cetatean de onoare se poate pierde sau retrage in cazul in care persoanele carora le-a fost conferit desfasoara activitati contrare intereselor comunei.
(3)  Drepturile cetatenilor de onoare sunt acelea de a purta medalia de cetatean de onoare al comunei Valcani la festivitati locale (organizate de administratia publica locala), la care posesorul este invitat si face act de prezenta si de a sustine o alocutiune scrisa sau verbala cu acordul organizatorilor manifestarii, in situatia in care manifestarile fac referire la comuna Valcani.

            XII. CONSULTAREA CETĂȚENILOR        
Art.20. (1) Locuitorii comunei Valcani sunt consultati, in conditiile legii, asupra problemelor de interes deosebit, prin referendum. 
(2) Referendumul local se organizeaza si se desfasoara potrivit prevederilor Legii nr. 3/2000 modificata de Legea nr. 551/2003. 
(3) Proiectele de lege sau propunerile legislative privind modificarea limitelor teritoriale ale comunei se inainteaza Parlamentului spre adoptare, numai dupa consultarea prealabila a cetatenilor prin referendum. In acest caz organizarea referendumului este obligatorie. Problemele supuse referendumului local se stabilesc de consiliile locale, la propunerea primarului sau a unei treimi din numarul consilierilor locali. Obiectul si data referendumului local se stabilesc si se aduc la cunostiinta publica cu cel putin 20 de zile inainte de ziua desfasurarii acestuia. Referendumul local se va organiza intr-o singura zi, care poate fi numai duminica.

Art.21 (1) Cetatenii pot fi consultati si prin adunari cetatenesti, organizate.  
(2) Convocarea si organizarea acestora se fac de catre primar, la initiativa acestuia, ori a unei treimi din numarul consilierilor in functie.
(3) Convocarea adunarii se face prin aducerea la cunostiinta publica a scopului, datei si a locului unde urmeaza sa se desfasoare aceasta. 
(4) Adunarea cetateneasca e constituita valabil in prezenta majoritatii reprezentantilor familiilor si adopta propuneri cu majoritatea celor prezenti. 
(5) Propunerile se consemneaza intr-un proces-verbal si se inainteaza primarului, care le va supune dezbaterii consiliului local in prima sedinta, in vederea stabilirii modalitatilor concrete de realizare si de finantare, daca este cazul. 
(6) Solutia adoptata de consiliul local se aduce la cunostinta publica prin grija secretarului comunei.
Art.22. (1) Prin dispozitia primarului se stabileste responsabilul primariei, pentru relatia cu societatea civila si atributiile acestuia conform Legii nr. 52/2003 privind transparenta decizionala in administratia publica. 
(2) Consiliul local si primaria comunei Valcani au obligatia de a informa si de a supune dezbaterii publice proiectele de acte normative, de a permite accesul la luarea deciziilor administrative si la minutele sedintelor publice.

           XIII.  COOPERAREA SAU ASOCIEREA

 Art.23.(1)  Consiliul local hotaraste, in conditiile legii, cooperarea sau asocierea cu persoane juridice romane sau straine, cu organizatii neguvernamentale si cu alti parteneri sociali, in vederea finantarii si realizarii in comun a unor actiuni, lucrari, servicii sau proiecte de interes public local. 
(2) De asemenea, hotaraste infratirea comunei cu unitati administrativ-teritoriale similare, din alte tari, cooperarea sau asocierea cu alte autoritati ale administratiei publice locale din tara sau din strainatate, precum si aderarea la asociatii nationale si internationale ale autoritatilor administratiei publice locale, in vederea promovarii unor interese comune.

      (3) Comuna Valcani este membru al:



-Asociaţiei Comunelor din România;



-Asociaţiei de dezvoltare intercomunitară deșeuri Timiș (ADID Timiș);



-Asociaţia  de Dezvoltare Intercomunitară Apă-Canal Timiș;

                        - Grupului de Acțiune Locală  Triplex-Confinium
 (4) Cooperare internațională: Diploma/carta cu privire la intenția de cooperare între primăriile Valcani (România) și Čoka (Rep. Serbia)
      (5) Comuna Valcani  face parte din Regiunea de Dezvoltare Vest a României.
XIV. MODALITATEA DE ATRIBUIRE SI SCHIMBARE A   DENUMIRILOR DE OBIECTIVE DE INTERES PUBLIC LOCAL

    Art.24. (1) Proiectele de hotarari ale consiliului local, avand ca obiect atribuirea ca denumire a unor nume de personalitati ori evenimente istorice, politice, culturale sau de orice alta natura, ori schimbarea unor astfel de denumiri, vor putea fi adoptate numai dupa ce au fost analizate si avizate de comisia de atribuire de denumiri judeteana.
 (2) Hotararile consiliului local adoptate fara solicitarea avizului comisiei de atribuire de denumiri, sunt nule de drept (conform O.G. nr. 63 aprobata prin Legea nr.  8/2003).
XV. ÎNSEMNELE SPECIFICE ALE LOCALITATII SI MODALITATILE DE UTILIZARE A ACESTORA
Art.25.Pe teritoriul comunei Valcani se folosesc, în condiţiile legii, următoarel simboluri:

- naţionale:



        - Drapelul României (tricolor)



        - Ziua Naţională a României – 1 Decembrie

                       - Imnul Naţional al Românie – „Deşteaptă-te române”

                             - Stema ţării – stabilită prin lege organică

 - europene: 



         - Drapelul Uniunii Europene

                        - Stema Uniunii Europene



         - Imnul Uniunii Europene



         - Ziua Uniunii Europene

   - locale:



         - Ziua comunei Valcani 
   XVI.      DISPOZITII FINALE

   Art.26. Nerespectarea prevederilor prezentului statut, atrage dupa sine aplicarea sanctiunilor prevazute de legislatia in vigoare.

   Art.27. Prezentul statut poate fi modificat, completat sau revocat prin hotarari ale consiliului local. 

Anexa nr. 1 la Statutul Comunei Valcani.

